safouaneb/arywiki huggingface dataset:
صوفيا

صوفيا (بلبلغارية: София) هي لعاصيما د بلغاريا واكبر مدينة فيها. جات ف لغرب د لبلاد، ف السفح د الجبل د ڤيطوشا، على لواد د اسكار. تيسكنو فيها تقريبا 1. 3 مليون ديال الناس. صوفيا عندها تاريخ قديم بزاف، و اول ناس سكنو فيها كانو هادي 7000 عام قبل لميلاد. دازو عليها بزاف د لبلدان و لحضارات، منهم لامبراطورية الرومانية و الدولة لعتمانية (من 1382 تال 1878)، و هو الشي اللي خلا عندها حضارة و تقافة مخلطة، كاتجمع ما بين لماثر ديال لمسيحية و لاسلام و تا ليهودية. هي لعاصمة د بلغاريا من 1879. فيها اكبر مطار ف لبلاد، و ميطرو عندو 4 د لخطوطا و 47 محطة.
التاريخ لميريكاني إكس

التّاريخ لميريكاني اكس هو فيلم جريمة و دراما ميريكاني خرج ف 1998، ايخراج طوني كاي (اول عمل ليه) و سيناريو دايڤيد ماكّينّا. من بطولة اداورد نورتن و ادوارد فورلونݣ ف دور جوج خّوت من لوس انجلوس لّي دخلو لحاراكة النازيين الجداد. فيروزة بالك، ستايسي كيتش، اليوت ݣولد، اڤري بروكس، ايثن سوپليه و پيڤرلي داندجيلو ف لادوار لموسانيدة. لفيلم و لاداء د نورتن و فورلونݣ و لميساج لهاديف ديال لفيلم خداو ايشادة كبيرة من لكريتيك. نورتن ترشح لجائيزة لاوسكار لاحسن مومتيل. زيد لفيلم تستخدم لاغراض ترباويّة ف ميريكان و بزّاف د لبلدان اخرين. سينوپسيس. ديريك ڤينيارد (نورتن) خدا سراح مشروط بعد ما دوّز تلت سنين ف لحبس بسباب لقتيلة ديال جوج رجال كوحل لّي كانو باغيين يسرقو طوموبيلتو. من خيلال لمعاودة ديال خوه صّغير داني ڤينيارد، غنعرفو بلّي قبل ما يدخل ديريك للحبس كان كينتامي لعيصابة د قورع رّاس (نازيين جداد) و لي كان واحد من ريوس لكبار ديالها، و دار بزاف د لجرائيم لعونصوريّة ف لوس انجلوس، حتى لافعال ديالو انسپيرات داني (منين كان ديريك محبوس). بعد ما راجع نّاضار ف دات ديالو مزيان منين كان ف لحبس، ديريك قرر يواجه لعيصابة بعد ما شاف خوه كيزيد يتشبع ب هاد لفيكر و خاف لا يدوز من نفس طّريق لي دوّزها. كاستينݣ. دجوزيف كورطيز: راصموسين
بريندان ݣليسن

بريندان ݣليسن (تولد ف 29 مارس 1955) هو مومتيل و موخريج ايرلانضي. خدا بزاف ديال لجوائيز، منها جائيزة ايمي، جوج جوائيز د لافلام لبريطانيّة لمْستاقلّة، و زيد ترشيح واحد للاوسكار، تلاتة د تّرشيحات د جوائيز لاكاديمية لبريطانيّة و 5 د ترشيحات ف جوائيز لݣولدن ݣلوب.
نازية جديدة

النازية الجديدة هيّ مجموعة د لحاركات النضالية، لاجتماعية، و السياسية، لي بانت مور لحرب لعالمية الثانية، لي كاتسعى باش تحي لاديولوجيا النازية. النازية الجديدة كاتنشر لكره ضد لاقليات لعرقية و لاتنية بضبط ليهود و لمسلمين، و كاتدعم لفكرة ديال لعرق لبيض السامي، و ف شي حالات كاتحاول تبني دولة فاشية. النازية الجديدة حاراكة عالمية لي عندها تمتيليات ف بزاف لبلدان لي كاتشكّل ريزو عالمي. و فيها عناصر ديال لمعتقدات د النازية بحال الضد سامية antisemitism، لعصبية لقومية ultranationalism، لعنصرية، الزينوفوبيا xenophobia (لخوف ؤلا لكره ضد لمهاجرين و لبرانيين)، و لعداوة ل الشيوعية. نكران لهولوكوست تا هوّ منتاشر ف لاوساط ديال النازيين الجداد. النازيين الجداد كيخدّمو الرشمات د النازيين (بحال زڤاستيكا)، و كيعبّرو على لاعجاب ديالهوم ب ادولف هتلر و قيّاد نازيين خرين. التعبير على لافكار د النازية الجديدة ممنوع ف بزاف د لبلدان د ؤروپا و امريكا اللاتينية.
تبدال د لمناخ

ف التخدام لعام لمصطلح ديال تبدال د لمناخ "climate change" كيوصف التسخان لعالمي global warming لي هوّ الطلوع د لموعدّال د لحرارة د لارض، لي عبروه لعولاما، و بدا كيحس بيه بنادم د لقرن 21. التبدال د لمناخ ف معنى اعم كيتّقصد بيه التبدال لي طرا ف فترات قديمة د لارض و على مدى زماني كبير. الزيادة لحالية ف لموعدال د لحرارة غادية ب زربة كبر من لفترات لي سبقو، و سبابو بشكل اساسي هوّ النشاطات د بنادم بحال لحريق ديال نواع لفيول بحال لپيطرول. التخدام ديال لفيولات لفوصيلية "fossil fuels"، التقلاع د لغابات "deforestation"، و بعض لممارسات لفلاحية و الصناعية كاتساهم ف لڭازات د بيت لغرس "greenhouse gases" سيرتو تاني ؤكسيد لكاربون و لميطان. لڭازات د بيت لغرس كايمتصّو السخونية من الشعا د الشمش لي كينعاكس على لارض، و هادشي كيخلي لكوكب يبقى يسخن كلما تراكمو هاد لڭازات ف الجو. التبدال د لمناخ عندو تاتير متزايد على لبيئة بحال التوساع ديال الصحاري و الزيادة ف عدد لحرايق د لغابات. ف لمناطق لقطبية لمقدار ديال الجليد غادي و كينقص. درجات لحرارة الطالعة كاتسبب ف عواصف قوية، جفاف، و شكال خرين ديال الطقس لحادّ. التبدال ف لبيئة ديال الجبال، لمرجانات لبحرية، و لمناطق لقطبية كاتفرض على النواع لحية باش تهاجر ل مناطق جديدة ؤلا تنقارض. وخا ينجح بنادم ف توقاف التبدال د لمناخ، لمفعول ديالو غادي يبقى ل قرون جايين، بحال السخونية د لمحيط، التحميض ديالو، و الطلوع د لمستوى د لبحر. التبدال د لمناخ كيهدد بنادم ب فيضانات، سخونية طالعة بزاف، قلة لماكلة و لما، لامراض، و خسارات قتيصادية. لهجرة د بنادم و الصراعات على لموارد بحال لما تقدر تزاد بشكل كبر. لمونضامة لعالمية د الصحة كاتعتابر التبدال د لمناخ اكبر خاطار على الصحة ف لعالم ف لقرن 21. لمجتمعات لفقيرة هيّ اقل وحدة كاتساهم ف التبدال د لمناخ، و ف نفس لوقت اكتر وحدة معرّضة ل لمخاطير ديالو.
طاريقة ديال كارليطو

طّاريقة ديال كارليطو هو فيلم جريمة-دراما ميريكاني، ايخراج برايان دي پالما و سيناريو دايڤيد كيپ ف عام 1993. مبني على ريواية ب نفس سّميّة ديال دجادج ادوين طورّيس. لفيلم بطولة ال پاتشينو، شون پين، پينيلوپي ان ميلر، لوويس ݣوزمان، دجون ليݣيسامو، دجورج پورسل، دجوزيف سيراڤو و ڤيݣو مورطينسن. سينوپسيس. كارليطو عاد خرج من لحبس بعد ما دوّز 5 سنين ب فضل شي تغارات تيقنية لي ستاغلها لموحامي ديالو دايڤيد كلاينفيلد. بعد ما ضيّع حياتو كاملة ف تهريب لهيروين قرر بلي عمرو ما يتبع هاد طريق و يعتازل لجريمة. شرا كلوب ليلي و بدا كيجمع لفلوس باش يرحل للباهاماص، و لكين سمعة ديالو ك موهريب معروف و لمعارف ديالو لقديمة، خلات لاومور صعيبة باش يبدا حياة جديدة، عليها شوية ب شوية بدا يرجع لستيل د حياتو لول و بلا مايعيق لقا راسو كيدير نفس لجرائيم لي تقبط عليها.
دايڤيد كيپ

دايڤيد كيپ (تولد ف 9 يونيو 1963) هو سيناريست و موخريج ميريكاني. هو تاسع اكتر سيناريست حققات لافلام ديالو لبيع ف لبوكس اوفيس ب 2. 3 مليار دولار ف لعائيدات (2024). كيپ لقا ناجاح كوميرصيال و كريتيك ف بزاف ديال لانواع. ستيل ديالو. دايڤيد كيپ عزيز عليه يكتب على انواع فنيّة مختالفة، من دّراما، لجريمة، ابطال لخاريقين، لخلعة، لخيال عيلمي، ادڤنتشر و حتّى للفنطازيا. معروف ب لوصف دّقيق و لمفصل، كل كاراكطير كدوز من ضروف خاريقة للعادة و مشاهيد د لمطايفة ايپيك. ݣيپ كيركز على ݣاع شخصيات، وخا يكون عندها دور تانوي ف سّيناريو، هادشي كيخلي لي كيتفرج يحس ب سوسپانس. واحد من لعاناصير لاخرى ف كتابتو هو نّبرة د ديالوݣ لي كترطب لاجواء ف لماشاهيد لمتوترة، و لمعاودة ديالو لشي ضواهير معقدة ب طاريقة شرح بسيطة. فيلموݣرافيا. ابرز لافلام لي كتبها:
إمي (موغنية)

طران هوين مي لمعروفة ب امي هي مغنية ڤيتنامية تولدات ف 23 مارس 2000.
دييڭيسيس

الدييڭيسيس (ب ليونانية لبالية "διήγησις") هوّ مفهوم ف لاداب و ف التعاويد لي عندو جوج د لمعاني. لمعنى اللول هوّ لمعاودة على شي حاجة، لي هوّ ضد لميميسيس، يعني تورّي ديك لحاجة. متلاً، يقدر لكاتب د قصة يڭول "عبد القادر كان راجل مامزيانش" (دييڭيسيس)، ؤلا عكس هادشي يورّي عبد القادر ف شي وضعية كيدير حاجة مامزياناش، متلا يكون كيضرب مرا شارفة، و يخلي لقاري يستنتج من راسو بلي عبد القادر راجل مامزيانش (ميميسيس). لمعنى التاني هوّ لعالم الدخلاني ديال شي عامال ادابي ب لكامل، لي داك لعامال كيكون طرف منّو. لميكانيزم د التعاويد. ف عامال ادابي، يقدر لواحد يميّز مابين كتر من مستوى دييڭيسي:
نوڤا سي

نوڤا سي ديال انتويتيڤ ماشينز ("Intuitive Machines Nova-C") ؤلا ب ختيصار نوڤا سي "Nova-C" هيّ واحد لكلاص ديال لماكينات د النزول فوق لقامار طوراتهوم شركة انتويتيڤ ماشينز "Intuitive Machines" باش يوصلو حمولة ل السطح د لقامار. انتويتيڤ ماشينز كانت وحدة من تلاتة د الشركات لي تعطات ليهوم مهمة من عند النازا ف 2019، باش يطوّرو سيستيم ديال توصال لحمولة ل لقامار. ف 15 فبراير 2024، تصيفط لهباط د لقامار ؤديسيوس، من نوع نوڤا سي، ف مهمة ا. م. 1 ف صاروخ فالكون 9 ديال شركة سپيس اكس. ف 21 فبراير وصل ل لمدار د لقامار، و ف 22 فبراير هبط على السطح. هادي كانت اول مهمة ديال نوڤا سي، و اول هبوط خفيف ديال مركابة ميريكانية فوق لقامار من هادي 50 عام. هادي اول مركابة كاتخدّم تفاعول ديال ميطالوكس (ميطان سايل و ؤكسيجين سايل) باش تسافر مابين لارض و لقامار. لمهمة التانية ديال نوڤا سي معوّل تصيفط ف اللخر د 2024، و لمهمة التالتة ف لبدية د 2025. لمهمات بتلاتة مكلّفة بيهوم سپيس اكس ب صاروخ فالكون 9.
مينسك

مينسك (بلبيلاروسية: Мінск، بالروسية: Минск) هي لعاصيما د بيلاروسيا واكبر مدينة فيها. جات ف لوسط د لبلاد، على لواد د سڤيسلاش، و تيسكنو فيها تقريبا 2 د لمليون د الناس. تاسسات مينسك ف الجوايه د لقرن 11، و دازو عليها بزاف د لبلدان منهم لامارة د كييڤ و لامبراطورية لپولونية-لّيتوانية و لامبراطورية الروسية و لاتحاد السوڤياتي. ملّي طاح هاد اللّخر ف 1991، ولّات هي لعاصيما ديال لجمهورية د بيلاروسيا. مينسك فيها جوج مطارات دولية، و ميطرو (تحلّ ف 1984)، فيه تلاتا د لخطوطا، و 33 محطّة.
وودي هارلسون

وودرووْ ترايسي هارلسون (تولد ف 23 يوليوز 1961) هو مومتيل ميريكاني. فايت خدا بزاف د لجوائيز، منها، جائيزة ايمي و زيد ترشيحات ل 3 د لجوائيز د لاوسكار و 4 د لݣولدن ݣلوب.
ف بروج

ف بروج ولا ان بروج هو فيلم كوميديا كحلة، اتارة-جريمة و دراما تكتب و تخرج من مارتن ماكدوناه فاول فيلم طويل ليه عام 2008. بطولة كولين فارل و بريندان ݣليسن ف دور جوج هيتمان من لاندن مخبيين ف بروج، و رالف فينز ف دور الشاف ديالهوم. لفيلم تصور ف بروج، بلجيكا. على ود لاداء ديالو، كولين فارل ربح جائيزة لݣولدن ݣلوب - (موسيقى ولا كوميديا) كاحسن مومتيل، ف لوقيتة لي بريندان ݣليسن ترشح ف نفس لكاطيݣوري. ماكدوناه ربح جائيزة الاكاديمية لبريطانية و ترشح ف جوائيز لاوسكار ف احسن سيناريو اصلي. سينوپسيس. الشاف ديال العصابة هاري ووترز سيفط جوج هيتمان سميتهوم راي و كين للمدينة بروج ف راس لعام يتخباو بعد ما راي قتل دري صغير ب لغالاط. فلوقيتة لي كين كيستمتع ب هاد لمدينة التاريخية، راي شادّو لملال و توحش لوندن. راي تلاقا كلوي پارازار للي كاتبيع ضروݣ لواحد لكاستينݣ كيصورو فيلم ف بروج، و وقع ليه بلان معا واحد التوريست كاناضي و صاحب كلوي. اما هاري الشاف د لعيصابة لي عندو لائيحة د لماباديئ لي مخاصكش دوز عليها، عطى لكين اوامير خاصة باش يقتل راي.
سيكس شووتر

سيكس شووتر هو فيلم كوميديا كحلة و دراما قصير بريطاني-ايرلانضي كتبو و خرّجو مارتن ماكدوناه ف عام 2004. بطولة بريندان ݣليسن و روري كانروي. كيعاود لقيصّة ديال واحد تسافيرة ف التران مشؤومة، فين واحد الراجل عاد ماتت مرتو ف داك الصباح د تسافيرة، تلاقى معا واحد الدري شاب بحال يلا مختل. لفيلم خدا بزاف ديال لجوائيز، ابرزها احسن فيلم قصير ف حفلة جوائيز لاوسكار ال 78. سينوپسيس. ف السبيطار، واحد الدوكتور جاب ل ضانلي لخبار لخايبة، مرتو لي مزوج بيها عوام هادي، ماتت. زار لجوتمان ديالها باش يودعها و حط التصويرة د لقنية لي مربينها ف يديها، ف الصباح بكري معا الضو بدا يبان، شد التران لدارو ف ضابلن. ݣلس مقابل معا واحد الدري شاب ترتار لي بحال يلا طاير لو لڤيس، كيقول شي هدرة ف شكل، و بدا يتناقش معا واحد لكوپل، لي ݣالسين ف لكراسا لي قدامهوم، لي حتى هوما معصبين. غي دوزو شي كيلوميطرات، ضانلي عرف بلي هوما ب ربعة خسرو شي حد عزيز عليهوم ف نفس الليلة. و الدري ف لخر عطا لضانلي واحد لكادو لي يمكن غيسهل تقصيحتو.
بولي (2001)

بّولي هو فيلم جريمة خرجو لاري كلارك ف عام 2001، من بطولة براد رينفرو، نيك سطال، بيجو فيليپس، رايتشل ماينر، مايكل پيت، ليو فتزپاتريك و كايلي ݣارنر. كيعاود لقيصّة ديال واحد لكليكة د لعشران مواراهيقين كيخططو باش يقتلو صاحبهم لي سنين و هو كيتعدى و كيتنمر ب وحشية عليهوم. لفيلم مبني على جريمة قتل حقيقية (لقتيلة د بوبي كنت) السيناريو قتابسو دايڤيد ماكّينّا و رودجر پوليس من ريواية ( بولي: قصة نتيقام حقيقية د التانوية) ديال دجيم شوتزه. لفيلم تصور ف لجانوب د فلوريدا ف الصيف د ل 2000. سينوپسيس. وسط عالاقة طوكسيك، بوبي و مارتي جوج صحاب كبرو ف لحومات د جانوب فلوريدا. بوبي كيعامل مارتي بحال الزبل، كيستمتع ب لايهانة و الضرب ديالو. واحد النهار، بعد ما شاف راسو ضحية تانمور من اعز صاحب عندو، مارتي طلع لو داكشي ف راسو. صاحبتو، لي حتى هي ضحية ديال بوبي، قنعات مارتي باش يقتلو بوبي و بداو يخططو لجاريمة هوما و واحد لعشران لي كاين فيهوم لي باغي و لي ما باغيش ف واحد لڤيلاج.
ريتشارد هوروڤيتز

ريتشارد هوروڤيتز (مزيود ف 6 يناير 1949، توفى ف 13 ابريل 2024 ف مراكش) مولحّين ميريكاني ديال لمزيكة د لافلام معروف سيرتو ب اعمالو ف لاطلونتيد "L'Atlantide"، تلاتة د لمواسم "Three Seasons"، و طوبروك "Tobruk". دار تا تلحين د افلام مغريبية بحال كازانيڭرا و لعشاق د موڭاضور "Les Amants de Mogador". ف 1991، ربح جايزة ڭولدن ڭلوب على ابدع مزيكة د فيلم، على فيلم "السما لي كاتغطي" "The Sheltering Sky"، مقاسمة معا ريوويتشي ساكاموطو.
فيلم جريمة

فيلم جريمة هو نوع فنّي د لافلام مانسپيري من التعاويد د لجريمة لي ف لادب. لافلام ديال هاد النوع عوموما كتشمل بزاف د لجوانيب ف لجريمة، يقدر يتخلط معا انواع اخرى، بحال الدراما، لاكشن، لكوميديا، و براسو كيحتاوي على بزاف د لانواع لفرعية بحال لغوموض و نيو نوار. التعريف د هاد النوع. فيلم د لجريمة هو قاعيدة كبيرة ديال لافلام د التعاويد لي كتكون لجريمة فيها عونصور مركازي ف لحيبكات ديالهم. افلام د لجريمة غاليبا مبنية على احدات واقيعيّة مقتبسة من مسرحيات ولا ريوايات، ولا معاودة د شي فيلم فات. شي حيبكات بعض لمرات كيكونو اوريجينال و من وحي لخايال. افلام د لجريمة كاتدور على لاكتيفيتي ديال لموجريم، غاليبا كاتدور على لموجريم ب راسو، كتبين الطّلوع و لهبوط ديالو. شي حيبكات ف افلام د لجريمة كتركز على الضّحية ولا لاجهيزة لي كتقلب على لموجريم (بوليس، موخابارات… ). هاد النّوع لفنّي كيميل باش يكون سريع فنقل لماشاهيد و عامر ب لغوموض، هاد لغوموض يقدر يكون جاي من لحيبكة ولا لكاراكطير. التصنيف و التعريف ديال هاد النوع د لافلام كنوع فني كان و مازال محط لنيقاش بين النوقاد. انواع فرعية. ايكزومپل : ݣوودفيلاس، سكارفايس، ذا ديپارتد ايكزومپل : شاريع لغوروب، الصقر المالطي، ريحة النجاح لحلوة. ايكزومپل: ذا كيلين، اوشن 11، دوݣ داي افترنوون، ريزيرڤوار دوݣس و لڤيلاج.
ذا ترومان شو

ذا ترومان شو هو فيلم دراما نفسية و كوميدية و ديسطوپيا كتبو و عاون ف لاينتاج ديالو اندرو نيكول و خرجو پيطر ويير ف عام 1998. دجيم كيري هو السطار د لفيلم ف دور ترومان بوربانك، واحد الراجل بسيط كبر ف حياة بسيطة بلا مايعرف بلي حياتو كاملة ف واحد السيت كبير بزاف عامر ب لمومتيلين ف واحد البرنامج د تلفازة لواقيع مصاوب على ودّو. لورا لينّي، اد هاريس، نواه ايمريك، ناتاشا ماكيليوني، هولاند تايلر، پول دجياماتّي و برايان ديلايت ف لادوار لموسانيدة. لفيلم خدا ايشادة من لكريتيك و ترشح لبزاف د لجوائيز ف لاوسكار، لݣولدن ݣلوب، لاكاديمية لبريطانية و جوائيز ساتورن ديال لخيال لعيلمي. سينوبسيس. كدبة كبيرة كاتدور ب لحاياة ديال ترومان بوربانك، شاوش بسيط ف شريكة د التامينات و فضولي باغي يشوف لعالام، ݣاع لي داير بيه منضم فوق لقياس، كلشي مقاد لدرجة ولا كيحس بل قنطة. تقريبا جيل ف حياتو داز بلا مايعرف بلي كاين لالاف د لكاميرات مخبية و حاضية اي تخرطيطة كايدير، لوجود د ترومان كامل كايتمحور على لخيال لوحشي ديال واحد لمونتيج تلفازي و لمؤسيس د هاد لبرنامج، كريسطوف، ف برنامج تلفازة لواقيع لي كايدوز 24/7، نهار و ليل. ذا ترومان شو. كناتيجة على هادشي، لحي لميتالي د ترومان، مرتو لميتالية، صاحبو و ݣاع لي ساكن تما صدقو غير مومتيلين واعرين و موضافين د السطاف، و لحقيقة لموطلاقة لي كاينة هي هادشي كلو ضاير على وديت الربح لمادي.
فرانسيس مكدورماند

فرانسيس لوويز مكدورماند (تولدات ب سمية "سينثيا ان سميث" ف 23 يونيو 1957) هي مومتيلة و مونتيجة ميريكانية. خدات ستيحسان كبير من النوقاد ف لادوار ديالها ف السينيما، التلفازة و لمسرح. معروفة ب التمتيل ديالها ف لافلام المستاقلة. مكدورماند ربحات شلا جوائيز و من لقلال لي خداو "التاج التولاتي د التمتيل" 4 اوسكار (السينيما)، 2 ايمي (التلفازة) و 1 جائيزة طوني (لمسرح). عاد زيد ربحات 3 د لجوائيز د لبافطا و 2 ݣولدن ݣلوب. لعائيدات د لافلام لي متلات فيهم فاتو 2. 2 مليار دولار. الستيل د التمتيل. ب كاريير طويلة فاتت 4 د لعْقود، مكدورماند بانت ف بزاف د لاعمال فالشاشة و لخاشابة، تقمصات بزاف د الشخصيات لي ف اغلب لوقات خداو ايشادة من لكريتيك. الناقيد لمعروف رودجر ايبرت كتب "تقريبا ف ݣاع لادوار لي دارتها، تقمصات ب باراعة بزاف د لكاراكطيرات لي مبدلة على بعضياتها ب كل سهولة، داكشي لي كاتديرو لوغز، و كاتعاود تجدد راسها، دور مورا دور، مكدرماند ديما فخط تصاعودي".
وقات صعيبة

هارش تايمس ولا وقات صعيبة هو فيلم جريمة اكشن كتبو و خرجو دايڤيد اير فاول عمل ليه كموخريج ف عام 2005. لفيلم تصور ف حي درب ساوت سينترال ف لوس انجلوس، من بطولة كريستيان بايل و فريدي رودريݣيس. اير قال بلي لكاركطير لي ف لفيلم مبازية على الناس لي عاشرهوم ملي كان كايسكن ف ساوث سينترل، لوس انجلوس. سينوپسيس. مور ما رجع من حرب لخاليج، حاريس د لامن د لجيش دجيم دايڤس (كريستيان بايل)، جاه صعيب يعاود يتكيف معا لحاياة لمادانية مرة اخرى. و فيه ضطيراب مورا الصدمة و كيجيوه شي فلاشباكات و كوشمار ديال لقتيلة لي دارها ف وقيت لحرب. مابقاوش عندو بزاف د لفلوس عليها بدا يقلب على خدمة، دجيم باغي يولي بوليسي، عليها دفع السيڤي باش يخدم معا لبوليس د لوس انجلوس، ف لوقت لي بدا يتسنى وقتاش يعيطو عليه، ولا يتسركل معا اعز صاحب عندو، مايك الونسو (فريدي رودريݣيس). دجيم و مايك بداو كيدورو ف الشواريع ديال الساوث سينترل، و بشوية بشوية رجعو لستيل د لحاياة ديالهوم لقديم لي فيه السرقة و ستيهلاك الضروݣ. دجيم ماعيطوش ليه بسباب التاحاليل بسباب الضروݣ لي ف دمو، و لاكين لقا خدمة كسيكوريتي، لموشكيلة لي كاينة هي ان دجيم ما قادرش يحيد التصاور د لحرب من راسو. كاستينك. تيري كروز: دارها طامي ترول: مارطا سامانطا ايسطيبان: ليتي نويل ݣوݣلييمي: فلاكو تشاكا فورمان: توسان مايكل مونكس: هولنبريك دجاي كاي سيمنس: ريتشاردس
دايڤيد إير

دايڤيد ايّر (تولد ف 18 يناير، 1968) هو موخريج و سيناريست ميريكاني معروف ب لايخراج د افلام د لجريمة لي كاتكون مصورة ف لوس انجيلوس و كاتعالج مواضيع لعيصابات و لفاساد ف لبوليس. الستيل ديالو. اير معروف ب التخدام ديالو د كاميرا مهزوزة ب ليد باش يعطي صبغة واقيعية للافلام دياولو، لي كيكونو ستريت و فيهم ديالوݣ خاسر و ماضي. ف اغلب لقيصاص دياولو ماتقدرش تميز بين لباطال و الشيرير، ب جوج يقدرو يكونو لابسين لبسة وحدة ولا ف نفس لخدمة و لاينتيماء. لپروطاݣونيست غاليبا كايكون انتيهيرو (ضد-باطال)، فيه زوين و لخايب. دايڤيد كبر ف حي عامر ب لعيصابات، و هادشي لي نعاكس ف كتابتو. لافلام ديالو غاليبا كاتصور ف لوس انجلوس، و غالبا كتكون عندها عالاقة مع لبوليس د لوس انجيلوس و ف بزاف د لمشاهيد تقدر تشوف 2 شخصيات ف طوموبيل (كيكونو صحاب ولا كوليݣ) كيسوݣو ف الزنقة: تراينين داي (2001)، وقات صعيبة (2005)، اند اوف واتش (2012)، و ضاوي (2017).
إناس لقلالش

اناس لقلالش (تولدات 30 اكتوبر 1997) هي لعابة د لݣولف محتارفة مغريبية كاتلعب ف لجولة لؤروپية د لعيالات و لجولة د لجمعية لعيالات لمحتارفات د لݣولف. ربحات بوطولة لاكوسط لمحلولة د لعيالات 2022 ف عامها لّول معا لمحتارفات، ؤ ولات اول مرا مغريبية و عربية وشمال افريقية كاتربح بوطولة ف لجولة لؤروپية د لعيالات. حياتها ؤ لبدية ديالها. تولدات لقلالش ف 1997 اما ف واشينطون ف ميريكان ولا ف دارلبيضا ف لمغريب، و بدات كاتلعب لݣولف ملي كانت عندها 10 سنين. ورا ليها باها هاد لعبة ف رويال ݣولف د انفا ف كازا. لتاحقات لقلالش ب لمونتخاب لوطني لمغريبي ف طناش لعام، ؤ متلات بلادها بزاف د لمرات ف بوطولة افريقيا، لبوطولة لعربية، ف بوطولة لعالم د لعيالات هواة، كاس اسپيريطو سانطو ف 2016 و 2018. مورما خدات لباك لفرانساوي ف 2015 من ليسي ليوطي، مشات لقلالش ل جاميعة ويك فورست ؤ لعبات معا فرقة د لݣولف د لعيالات ديمون ديكونز ف 2015-16. ف 2019، دارت لقلالش جوج د لبديات ف سلسلة جولة لؤروپية د لعيالات اكسيس ؤ تكلاصات تانية ف لبوطولة لمحلولة بيلفيوس د لعيالات. ف اول بوطولة ليها جابت ل كات ("cut") ف بوطولة ارامكو سعودية دولية د لعيالات 2020. لكاريير لحتيرافية. ولات لقلالش محتارفة مورما تكلاصات خمسطاش ف لمدراسة تاهيلية د لجولة لؤروپية د لعيالات ف لا مانݣا ف دجنبر 2021، ؤ تاهلات باش تلعب لجولة لؤروپية د لعيالات 2022. ف لموسم ديالها لول، سالات لقلالش ف طوپ 10 ف بوطولة مدريد لمحلولة د لعيالات، بوطولة ميترا لبلجيكية لمحلولة د لعيالات، اموندي جيرمان ماسترز وبوطولة سكافتو لمحلولة، قبل ما تحقق ربح ديالها لول ف بوطولة لاكوسط لمحلولة د لعيالات ف فرانصا، مورما ربحات ميݣان ماكلارين ف لجولة لولة د لپلاي ؤف.
سام راكويل

سام راكويل (بلينڭليزية: Sam Rockwell، تولد ف 5 نوڤومبر 1968) هو مومتيل ميريكاني. معروف ب التاقموص ديالو لدور الضابيط دجايسن ديكسن ف تلاتة د لبلاكات برا ابين، ميزوري لي بسبابو خدا جائيزة لاوسكار لاحسن مومتيل ف دور تانوي. فايت ترشح ف نفس لكاطيݣوري لعام لي موراه. زيد فايت ترشح لجائيزة لايمي و جوائيز طوني ديال لمسرح.
فيلم خلعة

فيلم خلعة هو نوع فني ديال لافلام كاينوي باش يزرع لخوف و لعيفان ف لي كايتفرج ل اغراض ترفيهية. افلام د لخلعة ف اغلب لوقات كاتستكشف مواضيع كحلة و تقدر تعالج مواضيع غيبية بحال لوحوش، الجنون، احدات د مور لقيامة و لفولكلور. كاين بزاف ديال لانواع لفرعية د افلام لخلعة بحال، لخلعة لجسدية، لخلعة-كوميديا، التقطاع، سپلاطر، لخلعة ما فوق الطابيعية و لخلعة النفسية. لخصايل د هاد النوع. هاد النوع معروف ب التخدام ديالو للايضاءة، اغلب افلام د لخلعة مضلمة و اغلب مشاهيد لخلعة فلافلام كاتكون ف الليل. و لحراكة د لكاميرا حتى هي عندها دور حاسم ف تكوين لخوف ف لي كيتفرج، الكاميرا لمهزوزة ب الراس كاتستخدم ديما، و زيد التخدام د الصوت عندو دور اساسي فتاتير على لموشاهيد، كيعاون ف صناعة لخلعة ف شي لاحاضات و كايخليك متحمس ف شنو غايوقع ف اللقطة الجاية. لانواع لفرعية. لخلعة نوع فني فليكسيبل و يقدر يتخلط معا بزاف د لانواع لاخرى بحال لخيال لعيلمي، هادشي لي كايخلي شي افلام صعيبة تكاطيݣوريزا.
لموت ولات هي

لموت ولّات هي هو فيلم كوميديا كحلة، ساتير و فنطازيا خرّجو و نتجو رابرت زيميكيس و كتبو دايڤيد كيپ و مارتن دونوڤان ف عام 1992. بطولة ميرل ستريپ، ݣولدي هون، بروس ويليس و ايزابيلّا روسّيلّيني. كيعاود لقيصّة ديال جوج عيالات كايبغيو راجل واحد و غايشربو واحد لايكسير سيحري لي كيعطي الشباب لابدي. تصوير د لفيلم بدا ف ديصومبر 1991 و سالا ف ابريل 1992، تصور كامل ف لوس انجيلوس. لفيلم جاب نجاح كوميرصيال، ب عائيدات عالمية كاتوصل ل 149 مليون دولار ضد ميزانية د 55 مليون دولار. و كان من لافلام لوالا لي بداو يخدمو التصوير لمصاوب ب لاورديناطور و ربح جائيزة لاوسكار لاحسن مؤتّيرات بصرية. سينوپسيس. ملي واحد الريوائية خسرات راجلها لواحد السطار د لافلام و لي كانت صاحبتها، تازمات و مشات لسبيطار د لامراض لعقلية. عوام دازو، رجعات باش تواجهوم، لي ف شي شكل هي ولات كاتبان صغيرة، لبشرة ديالها ولات متماسكة و شابة. مادلين لمومتيلة بغات تعرف شنو هو السر د هادشي، و كتاشفات بلي هيلين كانت كاتعاطى لواحد لموخدير غاميض لي كايعطي الحياة لخالدة ل لي كايشربو. مادلين تبعات نفس الطاريقة، و لاكين غاتعرف بلي لخلود عندو تامان.
كولين فارل

كولين دجايمس فارل (تزاد ف 31 ماي 1976) هو مومتيل ايرلانضي. معروف ب التمتيل ديالو ف لافلام د لبلوكباستر و لافلام لمساتقلة من لالفينات، خدا بزاف ديال لجوائيز و الترشيحات، منهم 2 ݣولدن ݣلوب و ترشيح لجائيزة لاوسكار. ماجلة ذا ايْريش تايمس الايرلانضية صنفاتو كخامس اعضم مومتيل ايرلانضي ف عام 2020.
ؤتناپيشتيم

ؤتناپيشتيم ؤلا ؤتا-ناپيشتيم (ب لاكادية 𒌓𒍣، يعني "داك لي لقى لحياة") ماليك ؤسطوري ديال لمدينة د شوروپاك ف الجنوب د لعراق، لي على حساب مجموعة د لمرويات نجى من طوفان بعدما بنى باطو. ؤتناپيشتيم عندو بزاف د السميات على حساب التقافة لي هضرات عليه، بحال زيوسودرا (يعني "حياة د يامات طوال") عند السوماريين، خيثوسروس عند لبابيليين، اطرا هاسيس (يعني "مول لحكمة") ف لمرويات لاكادية لقديمة، و ؤتناپيشتيم ف لمرويات لاكادية لمعطلة، بحال ف لملحامة د ݣيلݣاميش. بّاه كان هوّ لماليك ؤبار توتو. ؤتناپيشتيم هوّ تامن ماليك قبل الطوفان ف لاساطير د بلاد بين لويدان (ميزوپوطاميا)، كيما نوح هوّ تامن واحد من اينوخ ف سفر التكوين (النبي ادريس عند لمسلمين). يقدر يكون عاش ف جوايه 2900 قبل لميلاد، شي لي كيوافق لاتار لي تّلقاو ديال طوفان طرا ف شوروپاك ف جوايه ديك لفترة. ف لاساطير لميزوپوطامية، ؤتناپيشتيم هوّ بطل ديال الطوفان، لي كلّفو الرب انكي باش يبني باطو كبير تسمى "لحامي د لحياة"، كا تحضير ل طوفان غادي يمحي لحياة بشكل كامل. الشخصية د ؤتناپيشتيم بانت ف الطابليطة نمرة 11 ديال لملحامة د ݣيلݣاميش لي كيكون فيها ݣيلݣاميش كيقلّب على السر د لخلود. بزاف د لاكاديميين درسو لقصة ديالو حيت كاتشبه ل لقصة د نوح.
ذا بانشيس أوف إنيشرين

ذا بانشيس اوف انيشرين ولا لحوريات د انيشرين هو فيلم كوميديا كحلة طراجيدية كتبو و خرجو و عاون ف لاينتاج ديالو مارتن ماكدوناه ف عام 2022. لحكاية ضايرة ف جزيرة خايالية ف الجنب لغربي د ايرلانضا ف لعشرينات د لقرن لي فات، من بطولة كولين فارل و بريندان ݣليسن ف دور جوج ديال الصحاب لقاو راسهم ف طريق مسدودة ملي واحد فيهم قطع لعالاقة على غفلة، كيري كاندن و باري كيووݣن ف لادوار لموسانيدة. فارل و ݣليسن و مكدوناه تلاقاو ب تلاتة مرة اخرى بعد ما فايت ليهوم صورو فيلم ف بروج (2008). لفيلم خدا ايشادة من لكريتيك، خصوصا للايخراج و السيناريو ديال مكدوناه. ذا بانشيس اوف انيشرين خدا تسعود د الترشيحات ف جائيزة لاوسكار منها احسن فيلم و احسن موخريج، و ربح تلاتة د لجوائيز د لݣولدن ݣلوب، احسن فيلم غينائي ولا كوميدي، احسن مومتيل ف فيلم غينائي ولا كوميدي (فارل) و احسن سيناريو (مكدوناه)، زيد لفيلم ربح 4 د لجوائيز د لبافطا منهم احسن مومتيل ف دور موسانيد (كيووݣن) و احسن مومتيلة ف دور موسانيد (كاندن). سينوپسيس. لفيلم ضاير ف واحد لجزيرة معزولة ف الجنب لغربي د ايرلانضا، ذا بانشيس اوف انيشرين كيعاود لقيصّة ديال جوج صحاب الروح بالروح، لقاو راسهوم ف طريق مسدودة ملي واحد فيهم قطع لعالاقة على غفلة. پاريك لمصدوم ماقادرش يستوعب، ب لمعاونة د ختو لي مامزوجاش سيوبان و الدري لي كيدخل و يخرج ف لهدرة ضومينيك مشاو يصلحو لاومور، و لاكين لمجهود لمستامر د پاريك غير كيزيد يخيب لوضعية، و ملي كولم شاف پاريك كايكب لما ف الرملة، للاومور زندات لي غا تودي لعواقيب وخيمة.
إيثان هوك

ايثان ݣرين هوك (تزاد ف 6 نوڤومبر 1970) هو مومتيل و موخريج ميريكاني. فايت خدا 4 ديال الترشيحات ف جايزة د لؤسكار، 2 ف احسن مومتيل ف تراينين داي (2001) و بويهوود (2014)، و 2 ف احسن سيناريو مقتابس ف قبل لغروب (2013) و قبل نصاصة الليل (2013) لي عاون ف لكتابة ديالهوم. زيد خدا ترشيحات ل 2 ݣولدن ݣلوب و 1 طوني.